**Revenire**

*Aurel Oancea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prin locurile dragi revin

Când dorul prinde să mă poarte.

Pe drumul lung din vechiul parc,

Cu grijă, calc pe frunze moarte.

Pe-aici veneam odată Noi,

Cuprinşi de-un ne-nţeles fior,

Spre Templul Marii Împliniri,

S-aducem jertfe lui Amor,

Iar zeul, lacom, ne privea

Cu ochii-i mari, întrebători,

Părând a spune că ar vrea

Mai multe jertfe-sărutări...

Azi, Templul nostru nu mai e,

În locu-i parcă văd ruine

Şi totu-n jur e doar pustiu...

O, clipe dragi, clipe divine,

De ce ne-aţi luat cu voi Iubirea?

În care zare nesfârşită,

În care colţ din Rai, ne-aşteaptă

Şi plânge-acum, nefericită?